"Setswana Puo ya Gae (HL)/P2 13 DBE/Ngwanaitseele 2016 NSC POTSO 8: POTSO YA TLHAMO OMPHILE UMPHI MODISE – DPS Monyaise Motlalepule ga a ka a lemolola mpa, mme o ne a tsaya tshwetso e e maleba ka go boloka le go sireletsa morwae e bong Omphile go sa kgathalesege dikgwetlho tse a neng a lebane natso. Tshegetsa tlhagiso e ka ditiragalo go tswa mo pading. Boleele jwa tlhamo ya gago e nne mafoko a a ka nnang 400–450. [25] POTSO 9: DIPOTSO TSE DIKHUTSHWANE OMPHILE UMPHI MODISE – DPS Monyaise Buisa nopolo e e latelang, mme o arabe dipotso. NOPOLO B MmaMosidi o ne a koafetse, go sa fete letsatsi a sa selwe a ole. RraMosidi a leka dingaka a ba a leba ka matlho; molato o le mo tlhogong. Modise le mogatse ba ya go mo lekola go le motshegare wa tsatsi la Matlhatso. Modise a nna go bapa le fensetere, a mo potile ka fa tsogong la moja. E re fa a bua le MmaMosidi, a sokologe jaaka e kete o gadima kwa morago. Mosadimogolo o ne a letse a mo lora go le maabane. Jaanong a mo tlhokomela sentle thata; e re a bua nae, a mo šebe mo matlhong go bona gore a o ka ikanngwa. 'Modise, ngwanaka, tsa lefatshe re di bonye … Jaanong re tshwanetse go ipaakanyetsa tsela re sa gadima kwa morago. Mme bopelotshetlha le bofula bo re ngaparetse'. 'Mma, o bo o tlaa bua thata, o tloge o ithonkge.' 'A ke tlaa bua kwa legodimong …?' 'Ga ke rialo.' 'Mma ke bue … Ee, Modise oorra-Sehunelo a Nthufa a Mathibela, motho a bona noga e mo thiba pele, a e tlola setoto morwa-Lepile, a sometse tšhaka jaaka phuka tsa ntšhwe.' 'Mma!' 'Ngwanaka, nkatamela.' Modise a ya go khubama fa pele ga MmaMosidi. Mosadimogolo a mo keleka a ba a fitlha mo tsebeng ya moja. A simolola go roroma jaaka motho wa letshoroma. Fa Mosidi a tlola a re o a mo tshwara, mosadimogolo a ngaa jaaka ntšwa e gatile legala. 'Omphile!' Modise a tlola. A ithaya a re MmaMosidi a re 'Umphi'. Fa a mo šeba, a bona MmaMosidi a phaphaletse sefatlhego … Ngaka ya fitlha maloba e le maabane ... Motho ga a itsewe e se naga. MmaMosidi o ne a na le letlojana le o neng a le beile kwa go itseng ene fela. Ya re go ntse go phurutlhololwa, motho a tshelolola letlojana e kete le ka tswa dikgolo. 'Rra, se ke 'ng?' RraMosidi a tlhoka karabo, e le sa ntlha a le bona. Fa ba bula, ba fitlhela pampitshana mo teng e kwadilwe ka tsogo le le roromang: 'Modimo o intšhwarele. Batho thusang ngwanake, o kwa Olanti. Ke 'meile lotšhwao ka fa morago ga tlhogo. Ke Omphile.' Kwalololo e ileditswe Phetla"